Publication: Magyar Közlöny
Issue: MK-2001-87 (Year: 2001, Number: 87)
Era: 1990-2004
Section: A 16/1994. (VII. 8.) MKM rendelet melléklete
Paragraph Index: 904

b) Szerves anyagú műtárgyak anyagismerete, technikai jellemzői és konzerválása: A jelölt ismerje: — a fából, papírból, textilből, bőrből, csontból és műanyagból készült műtárgyak anyagszerkezeti felépítését, fizikai és kémiai tulajdonságait, — a felsorolt műtárgyak leggyakoribb károsítóit és károsodásait, — a felsorolt műtárgyak anyag és készítéstechnikai vizsgálatának lehetőségeit, — a felsorolt műtárgyak alapvető konzerválási, állagmegóvási módszereit és hatásmechanizmusukat. Legyen képes: — a felsorolt tárgyak alapvető konzerválási, állagmegóvási feladatainak ellátására, — a felsorolt tárgyak konzerválásában egyetemi/felsőfokú tanfolyami végzettségű restaurátor irányítása mellett közreműködni, — a felsorolt tárgyak állapotváltozásainak felügyeletére a raktárakban és kiállításokon, — a műtárgyvédelem/állagmegóvás, az anyag és készítéstechnikai, illetve a konzerválási munkafolyamatok megtervezésére, megvitatására, az eredmények kiértékelésére és dokumentálására. 3.2. Munka- és környezetvédelem A jelölt ismerje: — a műtárgyvédelmi munka során használatos anyagok, vegyszerek tűz- és robbanásveszélyességét, az egészségre és a környezetre gyakorolt hatását és a megelőző intézkedéseket, — a műtárgyvédelmi munka során alkalmazott berendezések, gépek és szerszámok balesetmentes használatát, baleset esetén az elsősegélynyújtás módjait, — a tűz- vagy balesetvédelem eszközeit és mentesítés módját. Legyen képes: — a munkája során használt berendezéseket, gépeket és eszközöket balesetmentesen, a tűz- és egészségvédelem előírásainak megfelelően kezelni, — tűz vagy baleset esetén a megfelelő intézkedéseket megtenni.

Source: https://magyarkozlony.hu/hivatalos-lapok/da8281e967de8fc7b4b83cc806cfd07e2fbd7a07/dokumentumok/ec5c507b73da2ff006b46847cf08268ed0640a6c/letoltes